钦定古今图书集成/明伦汇编/官常典/第340卷 > 傅元
## 钦定古今图书集成/明伦汇编/官常典/第340卷 > 傅元

按《晋书》本传，“元字休奕，北地泥阳人也。祖燮，汉汉阳
太守。父韩，魏扶风太守。元少孤贫，博学，善属文，解锺
律，性刚劲亮直，不能容人之短。郡上计吏，再举孝廉，
太尉辟，皆不就。州举秀才，除郎中。与东海缪施俱以
时誉选入著作，撰集《魏书》。后参安东卫军军事，转温
令。再迁弘农太守，领典农校尉。所居称职。数上书陈”
便宜，多所匡正。五等建，封鹑觚男。武帝为晋王，以元
为散骑常侍。及受禅，进爵为子，加驸马都尉。帝初即
位，广纳直言，开不讳之路，元及散骑常侍皇甫陶共
掌谏职。元上疏曰：“臣闻先王之临天下也，明其大教，
掌其义节，道化隆于上，清议行于下，上下相奉，人怀
义心。亡秦荡灭先王之制，以法术相”御，而义心亡矣。
近者魏武好法术而天下贵刑名，魏文慕通达而天
下贱守节。其后纲维不摄，而虚无放诞之论盈于朝
野，使天下无复清议，而亡秦之病复发于今。陛下圣
德，龙兴受禅，弘尧舜之化，开正直之路，体夏禹之至
俭，综殷、周之典文，臣咏叹而已，将又奚言？惟未举清
远有礼之臣以敦风“节；未退虚鄙，以惩不恪，臣是以
犹敢有言。”诏报曰：“举清远有礼之臣者，此尤今之要
也。”乃使元草诏进之。元复上疏曰：“臣闻舜举五臣，无
为而化，用人得其要也。天下群司猥多，不可不审得
其人也。不得其人，一日则损不赀，况积日乎！《典谟》曰：
‘无旷庶官’。言职之不可久废也。诸有疾病，满百日不
差，宜令去职，优其礼秩而宠存之。既差而后更用，臣
不废职于朝，国无旷官之累”，此王政之急也。臣闻先
王分士农工商以经国制事，各一其业而殊其务。自
士己上子弟为之立太学以教之，选明师以训之，各
随其才优劣而授用之。农以丰其食，工以足其器，商
贾以通其货。故虽天下之大，兆庶之众，无“有一人游
手。分数之法，周备如此，汉魏不定其分，百官子弟，不
修经艺而务交游，未知莅事而坐享天禄，农工之业
多废，或逐淫利而离其事，徒系名于太学，然不闻先
王之风。今圣明之政资始，而汉魏之失未改，散官众
而学校未设，游手多而亲农者少，工器不尽其宜。臣
以为亟定其制，通计而天下若干人为士，足以副在
官之吏；若干人为农，三年足有一年之储；若干人为
工，足其器用；若干人为商贾，足以通货而已。”尊儒尚
学，贵农贱商，此皆事业之要务也。前皇甫陶上事，欲
令赐拜散官，皆课使亲耕，天下享足食之利。禹、稷躬
稼，祚流后世。是以《明堂月令》著帝籍之制。伊尹，古之
名臣，耕于有莘。晏婴，齐之大夫，避庄公之难，亦耕于
海滨。昔者圣帝明王，贤佐俊士，皆当从事于农矣。王
人赐官，冗散无事者，不督使学，则当使耕，无缘放之，
使坐食百姓也。今文武之官既众，而拜赐不在职者
又多，加以服役为兵，不得耕稼，当农者之半，南面食
禄者参倍于前。使冗散之官，农而收其租税，家“得其
实，而天下之谷可以无乏矣。”“夫家足食，为子则孝，为
父则慈，为兄则友，为弟则悌。”天下足食，则仁义之教
可不令而行也。为政之要，计人而置官，分人而授事，
士农工商之分不可斯须废也。若未能精其防制，计
天下文武之官足为副贰者使学，其馀皆归之于农。
若百工商贾有长者亦皆归之于农。务农若此，何有
不赡乎？《虞书》曰：“三载考绩，三考黜陟幽明。”是为九年
之后，乃有迁叙也。故居官久，则念立慎终之化，居不
见久，则竞为一切之政。六年之限，日月浅近，不周黜
陟，陶之所上，义合古制。夫儒学者，王教之首也。尊其
道，贵其业，重其选，犹恐化之不崇，忽而不以为急，臣
惧日有陵迟而“不觉也。仲尼有言：‘人能弘道，非道弘
人’。然则尊其道者，非惟尊其书而已，尊其人之谓也。
贵其业者，不妄教非其人也；重其选者，不妄用非其
人也：若此而学校之纲举矣。”书奏，帝下诏曰：“二常侍
恳恳于所论，可谓乃心欲佐益时事者也。而主者率
以常制裁之，岂得不使发愤耶？二常侍所论，或举其”
大较，而未备其条目，亦可便令作之。然后主者八坐，
广共研精。凡关言于人主，人臣之所至难。而人主若
不能虚心听纳，自古忠臣直士之所慷慨，至使杜口
结舌，每念于此，未尝不叹息也。故前诏“敢有直言，勿
有所距”，庶几得以发蒙补过，获保高位。苟言有偏善，
情在忠益，虽文辞有谬误，言语有失“得，皆当旷然恕

晁、綦母龢皆按以轻慢之罪，所以皆原，欲使四海知
区区之朝，无讳言之忌也。”俄迁侍中。初，元进皇甫陶，
及入而抵元以事，与陶争言喧哗，为有司所奏，二人
竟坐免官。泰始四年，以为御史中丞。时颇有水旱之
灾，元复上疏曰：“臣闻圣帝明王受命天时，未必无灾。
是以尧有九年之水，汤有七年之旱，惟能济之以人
事耳，故洪水滔天而免沈溺，野无生草而不困匮。伏
惟陛下圣德钦明，时小水旱，人未大饥，下祗畏之诏，
求极意之言，同禹、汤之罪己，侔周文之夕惕。臣伏懽
喜，上便宜五事。”其一曰耕夫务多种而耕暵不熟，徒
丧功“力而无收。又旧兵持官牛者，官得六分，士得四
分；自持私牛者与官中分，施行来久，众心安之。今一
朝减持官牛者，官得八分，士得二分；持私牛及无牛
者，官得七分，士得三分。人失其所，必不懽乐。臣愚以
为宜佃兵持官牛者与四分，持私牛与官中分，则天
下兵作，懽然悦乐，爱惜成谷，无有损弃之忧。”其二曰：
“以二千石虽奉务农之诏，犹不勤心以尽地利。昔汉
氏以垦田不实，征杀二千石以十数。臣愚以为宜申
汉氏旧典，以警戒天下郡县，皆以死刑督之。”其三曰：
“以魏初未留意于水事，先帝统百揆，分河堤为四部，
并本凡五谒者，以水功至大，与农事并兴，非一人所
周故也。今谒者一人之力，行天下诸水，无时得遍。伏
见河堤谒者车谊，不知水势，转为他职，更选知水者
代之，可分为五部，使各精其方宜。”其四曰：“古以步百
为亩，今以二百四十步为一亩，所觉过倍。近魏初，课
田，不务多其顷亩，但务修其功力，故白田收至十馀
斛，水田收数十斛。自顷以来，日增田顷亩之课，而田
兵益甚，功不能修理，至亩数斛己还，或不足以偿种，
非与曩时异天地，横遇灾害也。其病正在于务多顷
亩而功不修耳。窃见河堤谒者石恢，甚精练水事及
田事，知其利害，乞中书召恢，委曲问其得失，必有所
补益。”其五曰：“臣以为鲜卑兽心，不与华同本；邓艾苟
欲取一时之利，不虑后患，使鲜卑数万散居人间，此
必为害之势也。秦州刺史胡烈，素有恩信于西方，今
烈往，鲜卑虽已无恶，必且消弭，然兽心难保，不必其
可久安也。若后有动衅，烈计能制之，惟恐鲜卑适困
于讨击，便能东入安定，西赴武威，外名为降，可动复
动。此二郡非烈所制，则鲜卑东西有窟穴浮游之地，
故复为患，无以禁之也。宜更置一郡于高平川，因安
定西州都尉募乐徙民，重其复除以充之，以通北道，
渐以实边。详议此二郡及新置郡，皆使并属秦州，令
烈得专御边之宜。”诏曰：“得所陈便宜，言农事得失，及
水官兴废，又安边御外，政事宽猛之宜，申省周备，一
二具之。此诚为国大本，当今急务也。如所论皆善，深
知乃心，广思诸宜动静以闻也。”五年，迁太仆。时比年
不登，羌人扰边，诏公卿会议。元应对所问，陈事切直，
虽不尽施行，而常见优容。转司隶校尉。献皇后崩，于
弘训宫设丧位。旧制，司隶于端门外坐，在诸卿上，绝
席。其入殿，按本品秩在诸卿下，以次坐，不绝席。而谒
者以弘训宫为殿内制，元位在卿下。元恚怒，厉声色
而责谒者，谒者妄称尚书所处，元对百僚而骂尚书
以下。御史中丞庾纯奏元不敬元，又自表不以实，坐
免官。然元天性峻急，不能有所容，每有奏劾，或值日
暮，捧白简，整簪带，竦踊不寐，坐而待旦。于是贵游慑
伏，台阁生风。寻卒于家，时年六十二，谥曰刚。元少时，
避难于河内，专心诵学。后虽显贵，而著述不废。撰论
经国九流及三史故事，评断得失，各为区例，名为《傅
子》。为内外中篇，凡有四部六录，合百四十首，数十万
言，并文集百馀卷，行于世。元初，作《内篇》成，子咸以示
司空王沈。沈与元书曰：“省足下所著书，言富理济，经
纶政体，存重儒教，足以塞杨、墨之流遁，齐孙、孟于往
代。每开卷，未尝不叹”息也。“不见贾生，自以过之，乃今
不及，信矣。”其后追封清泉侯，子咸嗣。